Nafarroako Parlamentuak, 2018ko apirilaren 12an egindako Osoko Bilkuran, Emakumeen kontrako indarkeriari aurre egiteko apirilaren 10eko 14/2015 Foru Legea aldatzeko Foru Legea onetsi zuen.

Legebiltzarreko Erregelamenduko 146. artikuluan ezarritakoa betez, argitara dadin agintzen da.

Iruñean, 2018ko apirilaren 19an

Lehendakaria: Ainhoa Aznárez Igarza

Foru Legea, Emakumeen kontrako indarkeriari aurre egiteko apirilaren 10eko 14/2015 Foru Legea aldatzekoa.

HITZAURREA

Emakumeen eta adingabeen sexu-esplotaziorako trafikoa giza eskubideen urratze handienetako bat da; halaber, esklabotza modernoaren modu bat eta emakumeen kontrako indarkeriaren alderdi mikatzenetako bat da.

Harekin errotik amaitzeko, ikuspegi orokor batetik begiratu behar zaio, hura muturreko indarkeriatzat joz, zeinak ageriko lotura baitu prostituzioarekin; izan ere, prostituzioa da emakumeen trafikoaren helburu nagusia.

Hori dela eta, prostituzioa delituzko jarduera bat da, emakumeak salerosketan erabiltzen dituena, haien duintasuna urratuz eta giza eskubideak kinka larrian jarriz.

**Artikulu bakarra.** Emakumeen kontrako indarkeriari aurre egiteko apirilaren 10eko 14/2015 Foru Legearen aldaketa.

Bat. 3. artikuluaren 2. apartatuaren e) letrari testu berria ematen zaio. Emakumeen kontrako “indarkeriaren definizioa eta motak.

“e) Prostituzioa edo/eta sexu-esplotazioa: Beste pertsona batzuekin sexu-harremanak diru truke edukitzea. Finantza-onurak edo bestelakoak lortzea beste baten prostituzioaren esplotazioaren bidez (horren barnean, ekintza pornografikoak edo material pornografikoak egitea), baita haren adostasunarekin ere”.

Bi. 18. artikulua aldatzea. Hedabideen esparruko neurriak.

“3. Nafarroako Foru Komunitateko administrazioek ez dute publizitate instituzionaleko espaziorik txertatuko prostituzio-iragarkiak jasotzen dituzten titulartasun pribatuko hedabideetan eta/edo emakumeen irudiarekin lotutako eduki iraingarriak ateratzen dituzten eta, horrenbestez, emakumeen duintasunaren aurka egin, haiek arinkeriaz tratatu edo haien aurkako indarkeriara bultzatzen duten hedabideetan.

4. Nafarroako Foru Komunitateko administrazioek ez dute onartuko diru-laguntzetarako eskaerarik ez eta zuzeneko diru-laguntzarik ere, horien hartzaile izatekoak diren titulartasun pribatuko hedabideek prostituzio-iragarkiak jaso eta/edo emakumeen irudiarekin lotutako eduki iraingarriak argitaratzen dituztenean eta, horrenbestez, emakumeen duintasunaren aurka egin, haiek arinkeriaz tratatu edo haien aurkako indarkeriara bultzatzen dutenean”.

**Azken xedapenetan lehena.** Araugintzarako gaikuntza.

Nafarroako Gobernuak lege-aldaketa honen garapen eta aplikaziorako beharrezkoak diren xedapen guztiak emanen ditu.

**Azken xedapenetan bigarrena.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra, aurreikusten dituen ondorioekin.